 MOBO Awards 2021 winners: Wizkid win two Mobos, Tiwa Savage perform, see winners list  Wizkid win best international act and best African Act for MOBO Awards 2021. Di Sunday ceremony go be di first MOBO Award show wey go hold in person since 2017. Dis na as di award show bin take two year break for 2018 and 2019 before 2020 Coronavirus pandemic bin force di awards to dey virtual. Oda Nigerians wey participate for di awards na Tiwa Savage wey present di awards for Best male act and Tems wey perform for di award show. MOBO Awards 2021 hold for Coventry Building Society Arena. Artist and actress Leigh-Anne Pinnock and comedian and broadcaster Munya Chawawa na im host dis year MOBO Awards. Eddie Kadi, wey dey present BBC Radio 1Xtra Official UK Afrobeats Chart Show bin show as special guest. MOBO. or as dem dey call am, Music of Black Origin, na joinbodi wey dey celebrate black pipo music. Di founder of di joinbodi na Kanya King  wey borrow money on top her house to start am. Na Ghanaian papa and Irish mama born Madam King wey bin start to make money for her family at di age of 17. Di British award show bin start for 1996 and don host plenti artists we include Beyonce, Rihanna Sade, Lionel Richie among odas. Di Awards claim sat dem don help di career of artistes like Stormzy, Craig David and Rita Ora. 